
Text rozhodnutia
Súd: Krajský súd Bratislava Spisová značka: 8Cb/2/2003 Identifikačné číslo súdneho spisu: 1003898528 Dátum vydania rozhodnutia: 13. 04. 2011 Meno a priezvisko sudcu, VSÚ: JUDr. Helena Škrinárová ECLI: ECLI:SK:KSBA:2011:1003898528.8 ROZSUDOK V MENE SLOVENSKEJ REPUBLIKY Krajský súd v Bratislave v konaní pred sudkyňou JUDr. Helenou Škrinárovou v právnej veci žalobcu Y.. M. Ď., N. XX, XXX XX S., práv. zást. JUDr. Martin Sečanský, advokát, Dostojevského rad 1, 811 09 Bratislava proti žalovaným 1. SIBA s.r.o., Bratislava, Drobného 11, Bratislava, IČO: 31 365 833, 2. Y.. W. N., T. X, XXX XX S., práv. zást. JUDr. Marián Mikáči, advokát, Dunajská 3, 811 08 Bratislava a 3. W.. M. M., M. XX, XXX XX S., o zaplatenie 6.771.559,45 eur (204.000.000,- Sk) s príslušenstvom zo zmenky, o námietkach žalovaných proti zmenkovému platobnému rozkazu, takto r o z h o d o l : Zmenkový platobný rozkaz Krajského súdu v Bratislave č.k. 8Cb 2/03-68 zo dňa 20.12.2005 sa ponecháva v platnosti v časti zmenkovej sumy 99.581,76 eur s úrokom 6 % od 27.2.1999 do zaplatenia. V ostatnom rozsahu súd zmenkový platobný rozkaz zrušuje. O trovách konania súd rozhodne až po právoplatnosti tohto rozsudku. o d ô v o d n e n i e : Žalobca žalobou z 25.2.2002 navrhol, aby súd vydal zmenkový platobný rozkaz, ktorým žalovaným uloží povinnosť spoločne a nerozdielne zaplatiť žalobcovi sumu 6.771.559,54 eur (204.000.000,- Sk) so 6 % úrokom od 27.2.1999 do zaplatenia a nahradiť trovy konania z titulu zaplateného súdneho poplatku. Na odôvodnenie svojho návrhu uviedol, že žalovaný v 1. rade vystavil vlastnú zmenku dňa 16. novembra 1998, splatnú 26. februára 1999 a žalovaný v 2. a 3. rade, konatelia žalovaného v 1. rade túto zmenku avalovali ako fyzické osoby. Svoju povinnosť zaplatiť zmenku si vystaviteľ zmenky ani avalisti nesplnili. Súd na základe predloženého prvopisu zmenky vydal 20.12.2005 zmenkový platobný rozkaz, proti ktorému podali žalovaní námietky. Zmenkový platobný rozkaz (ďalej len ZPR) bol žalovanému v 1. rade doručený 3.1.2006 a námietky, ktoré podal na pošte 28.2.2006 súd uznesením zo 14.3.2006 zamietol ako oneskorene podané. Najvyšší súd SR ako súd odvolací uznesenie súdu prvého stupňa potvrdil rozhodnutím č.k. 4Obo 137/2006-196. Uznesením vydaným 27.11.2008 pod č.k. 1Obdo V 84/2006-252, NS SR ako súd dovolací zrušil uznesenie odvolacieho súdu i súdu prvého stupňa z dôvodu, že oba súdy pochybili, keď námietky ako neskoro podané zamietli, pretože námietky boli podané včas a vec vrátil súdu prvého stupňa na ďalšie konanie. Žalovaný v 2. rade podal námietky v zákonnej lehote a námietky žalovaného v 3. rade súd uznesením z 28.2.2006 zamietol ako oneskorene podané. Toto uznesenie NS SR ako súd odvolací zrušil rozhodnutím z 31.5.2006 č.k. 4Obo 136/2006-194 a vrátil súdu prvého stupňa na ďalšie konanie. Vo svojich námietkach žalovaný v 1. rade ako vystaviteľ namietal, že sa jednalo o blankozmenku, ktorú žalobca vyplnil v rozpore s ústnou dohodou o vyplňovacom práve, pretože zmenka bola vystavená ako garancia, záruka za finančné plnenie v sume 3.000.000,- Sk, ktorú sumu na základe zmluvy o pôžičke poskytla manželka žalobcu žalovanému v 1. rade, teda vzniesol námietku nedostatku kauzy. V predmetnej zmenke zostali nevyplnené údaje o peňažnej mene, sume (číslom aj slovom) a údaj o mieste plnenia. Žalobca ako zmenkový veriteľ chýbajúce údaje doplnil strojopisne, pričom v súlade s vyplňovacím oprávnením vyplnil údaj o mene a mieste plnenia, ale nie zmenkovú sumu. Namietal, že o zlom úmysle žalobcu svedčí i to, že tento nikdy nevyzval písomne ani ústne žalovaných na plnenie dlžnej sumy a zročnú zmenku nepredložil na platenie v platobný deň (§ 38 ods. 1 zák. č. 191/1950 Zb.). Navrhol vypočuť svedkov p. B. N. a Q.. Y.. H. H. M... Žalovaný v 2. rade ako ručiteľ zo zmenky v námietkach uviedol, že predmetná zmenka bola vystavená ako blankozmenka s nevyplnenými údajmi týkajúcimi sa sumy, bola vystavená v rozpore s dohodou o vyplňovacom práve, v rozpore so zákonom, a preto vykazuje znaky podvodného konania a žiada ZPR zrušiť. Žalovaný v 3. rade namietal, že zmenka bola vystavená ako blankozmenka a nie úplná zmenka ako záruka za finančné plnenie - vrátenie pôžičky v sume 3 mil. Sk. Uvedená pôžička mala byť splatná 26.2.1999 a mal ju splatiť žalovaný v 1. rade ako vystaviteľ zmenky. Táto skutočnosť zakladá causalnu rovinu vzájomných vzťahov medzi žalobcom a ním ako avalistom. Zmenka bola vystavená ako blankozmenka z dôvodu, že výška pôžičky bola dohodnutá až bezprostredne pred jej poukázaním na účet a žalobca požadoval už dopredu garanciu, súhlasil žalovaný v 1. rade s vystavením blankozmenky. Vystaviteľ preto vyplnil len údaje o zročnosti zmenky, meno toho alebo na rad koho sa má platiť, dátum a miesto vystavenia zmenky a podpis vystaviteľa. Namietal zhodne so žalovaným v 1. rade, že zmenka bola vyplnená odlišne od dohody o jej vyplnení. Poukázal na § 10 zákona a na to, že majiteľ zmenky pri jej vyplnení konal v zlej viere s absenciou „bona fide“, keď chýbajúce náležitosti zmenky, najmä zmenkovú sumu vyplnil v rozpore s dohodou o vyplňovacom práve. Zo sumy 3 mil. Sk nemôže vzniknúť záväzok dlžníka v sume 204 mil. Sk. Žalobca v priebehu konania navrhol, aby súd nariadil predbežné opatrenie, ktorým by zakázal žalovanému v 2. rade akýmkoľvek spôsobom nakladať s nehnuteľnosťami vymenovanými v petite návrhu. Súd návrh na nariadenie predbežného opatrenia uznesením zo dňa 4. apríla 2006 pod č.k. 8Cb 2/03-196 zamietol a NS SR ako súd odvolací rozhodnutie súdu prvého stupňa potvrdil uznesením z 31.5.2006 sp. zn. 4Obo 135/2006. Žalobca sa vyjadril k námietkam žalovaných a poukazoval na zjavný rozpor v tvrdeniach žalovaných o existencii, resp. neexistencii dohody o vyplňovacom práve a tvrdil, že zmenka bola úplnou zmenkou a nie blankozmenkou. Ďalej uviedol, že je rozpor v tvrdeniach žalovaného v 3. rade, ktorý tvrdí, že zmluva o pôžičke, z ktorej mal byť zabezpečený záväzok zmenkou, bola uzavretá medzi žalobcom ako poskytovateľom pôžičky a medzi žalovaným v 1. rade na sumu 3 mil. Sk (99.581,76 eur), avšak žalovaný v 1. rade tvrdí, že zmluva mala byť uzavretá medzi manželkou žalobcu a žalovaným v 1. rade, pričom obaja zhodne tvrdia, že zmenku žalobcovi mali dať na základe vzájomnej dohody. Poukazoval i na skutočnosť, že námietky žalovaného v 1. rade a v 3. rade boli podané oneskorene a na trestné oznámenie, ktoré podal žalovaný v 2. rade voči žalobcovi. Navrhol preto zmenkový platobný rozkaz ponechať v platnosti. Na prejednanie námietok súd v zmysle § 175 ods. 3 Občianskeho súdneho poriadku (O.s.p.) nariadil pojednávanie, pričom neprihliadol na tvrdenie žalobcu, ktorým spochybňoval včasnosť podania námietok žalovaným v 1. a 3. rade, a to s prihliadnutím na uznesenia Najvyššieho súdu SR, ktorý vo svojich rozhodnutiach vyslovil právny názor o včasnosti podaných námietok. Z predložených dokladov súd zistil, že žalovaný v 1. rade vystavil 16. novembra 1998 vlastnú zmenku, ktorú avalovali žalovaní v 2. a 3. rade ako fyzické osoby (konatelia žalovaného v 1. rade). Všetky údaje na zmenke sú vypísané rukou, okrem zmenkovej sumy slovom a písmom a miesta platenia ktoré údaje sú vypísané písacím strojom. Súd na pojednávaní konanom 4.11.2009 oboznámil žalobcu s touto skutočnosťou a žalobca k tomuto zotrval len na svojom stanovisku, že zmenka bola úplnou zmenkou a nie blakozmenkou. Súd pri hodnotení tejto skutkovo významnej skutočnosti preto dospel k záveru, že predmetná zmenka bola vystavená ako blankozmenka, o čom svedčí najmä to, že vystaviteľ ju úplne nevystavil, ale rozhodujúci údaj o zmenkovej sume bol doplnený dodatočne a že je správne tvrdenie žalovaných o tom, že bola vystavená ako blankozmenka. Podľa čl. I. § 10 zákona č. 191/1950 Zb. zákon zmenkový a šekový (ďalej len zákon), ak nebola zmenka vyplnená tak ako bolo dojednané, nemožno namietať majiteľovi zmenky, že tieto dojednania neboli dodržané, okrem ak majiteľ nadobudol zmenku zlomyseľne alebo sa pri nadobúdaní zmenky previnil hrubou nedbanlivosťou. Súd preto v intenciách citovaného zákonného ustanovenia sa zaoberal námietkou žalovaného v 1. rade o neexistencii kauzálneho vzťahu medzi žalobcom ako majiteľom zmenky a žalovaným v 1. rade ako vystaviteľom zmenky, ktorý by zakladal právo na zaplatenie 204 mil. Sk (zmenková suma). Súd na pojednávaní konanom 28.5.2009 akceptoval žiadosť právneho zástupcu žalobcu, že ku kauzálnemu vzťahu v tomto smere sa vyjadrí dodatočne. Žalobca zotrval na svojom stanovisku, že zmenka bola vystavená ako úplná zmenka, kauzálne námietky žalovaného v 1. rade označil za neurčité a k námietkam žalovaného v 2. a 3. rade uviedol, že títo zmenku podpísali ako avalisti, a preto nemôžu vznášať kauzálne námietky. Podľa ustanovenia § 120 ods. 1 prvá veta O.s.p., účastníci sú povinní označiť dôkazy na preukázanie svojich tvrdení. Obranou žalovaného proti ZPR sú v zákonnej lehote podané odôvodnené námietky. V námietkach žalovaný v 1., 2. a 3. rade namietali neexistenciu kauzálneho vzťahu k predmetnej zmenke v časti zmenkovej sumy. Povinnosť preukázať svoje tvrdenie v námietkach zaťažuje dlžníka zo zmenky. Zákon účastníkom ukladá povinnosť tvrdiť všetky potrebné skutočnosti. Okruh skutočností je určovaný hmotnoprávnou normou, ktorá upravuje sporný právny pomer účastníkov. Táto norma zásadne určuje rozsah dôkazného bremena, jednak nositeľa dôkazného bremena, a to i v námietkovom konaní o plnenie zo zmenky. Žalovaný si splnil svoju povinnosť tvrdenia, že medzi majiteľom a vystaviteľom zmenky nejestvuje kauzálny vzťah predstavujúci zmenkovú sumu 204 mil. Sk. Dôkaz o neexistencii kauzy nie je možné predložiť, a preto ak žalobca chce preukázať, že zmenka bola vystavená ako úplná zmenka na sumu 204 mil. Sk, došlo k presunu dôkazného bremena na žalobcu. Jeho povinnosťou podľa hmotnoprávnych predpisov bolo predložiť zmluvu, z ktorej vyplývalo, že kauzálny vzťah medzi účastníkmi na zmenkovú sumu existoval. Z uvedeného vyplýva, že predmetný zmenkový záväzok nemá za základ reálny obchodný (kauzálny) vzťah v celej vymáhanej sume. Reálny kauzálny vzťah, ako vyplynulo z vykonaného dokazovania medzi žalobcom a žalovaným v 1. rade jestvoval len v sume 3.000.000,- Sk, a to na základe uzavretej zmluvy o pôžičke. Preto súd považoval za preukázané, že žalobca vyplnil blankozmenku v rozpore s dohodou o vyplňovacom práve, pretože pri tom konal s úmyslom poškodiť dlžníka. Záväzok zo zmenky je síce abstraktným, ale nie absolútnym záväzkom, a preto sa nemožno domáhať zmenkového záväzku, ktorému slúžilo za základ neplatné právne konanie. Záväzok z neexistujúcej zmluvy nenadobudne platnosť, ak sa utvrdí skriptúrnou obligáciou. Neplatnosti, resp. neexistencie zmluvy si musí súd všímať z úradnej moci. Neexistencia záväzku (zmluvy) sa prenáša tiež na skriptúrnu obligáciu (zmenku), pokiaľ ide o zmenkový právny pomer medzi majiteľom a vystaviteľom zmenky. Súd nepripustil dôkaz navrhovaný žalovaným v 1. rade v námietkach, a to výsluch svedkov p. B. N. X. Q.. Y.. H. H., M.., pretože vykonanie tohto dôkazu považoval za nadbytočné. Z uvedených dôvodov krajský súd rozhodol tak, ako je vo výroku tohto rozsudku. O trovách konania súd rozhodne podľa § 151 ods. 3 O.s.p. až po právoplatnosti rozhodnutia vo veci samej. Poučenie: Proti tomuto rozsudku je možné podať odvolanie v lehote 15 dní odo dňa jeho doručenia, a to písomne, v dvoch vyhotoveniach na Najvyšší súd SR cestou tunajšieho súdu. V odvolaní sa má uviesť, ktorému súdu je určené, kto ho robí, ktorej veci sa týka, čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie musí byť podpísané a datované, musí byť predložené s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, inak budú vyhotovené kópie odvolania a jeho príloh na trovy účastníka podávajúceho odvolanie. Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a) v konaní došlo k vadám uvedeným v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f) rozhodnutie súdu prvého stupňa vychádza z nesprávneho právneho posúdenia veci. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2011:1003898528.8 (dáta aktuálne k 11. 11. 2026). Záväzné je znenie zverejnené súdom.




